ועדת הכלכלה, כנסת 17, פרוטוקול מספר 490, 2008-02-12 10:30

גלעד ארדן: אני מבקש לפתוח את ישיבת ועדת הכלכלה.

גלעד ארדן: על סדר היום הצעתו של חבר הכנסת רוברט אילטוב, שאושרה על-ידי נשיאות הכנסת בדיון מהיר, בעניין הורדת התרגום הסימולטני לרוסית בערוץ 10.

גלעד ארדן: בבקשה חבר הכנסת אילטוב, אנא הצג את הצעתך ואת הנושא.

רוברט אילטוב: בוקר טוב כבוד יושב-ראש הוועדה וחבר הכנסת וילן.

רוברט אילטוב: ב-15 בינואר 2008 נשלחו מכתבי פיטורים לעובדים בחברה פרטית שמספקת שירותים לתרגום סימולטני לערוץ 10, מה שהופך את ערוץ 10 לערוץ ללא תרגום לרוסית.

רוברט אילטוב: מראש אגיד שאינני יודע מדוע הערוץ החליט לתת שירותי תרגום, זאת החלטה עצמאית שלהם כנראה, אבל ההחלטה להוריד את התרגום משאירה את ציבור העולים ללא תרגום.

רוברט אילטוב: בשבועות האחרונים היינו עדים לכך שערוץ 9 לא נכנס לחבילת הבסיס של הכבלים והלוויין ולכן כנראה התרגום לרוסית בערוץ 10 הפך ללא רלוונטי בתחרות בין הערוצים והחליטו על הפסקתו.

רוברט אילטוב: עולים מחבר העמים שקיבלו תרגום יפסיקו לקבל שירותי תרגום.

רוברט אילטוב: כ-350-400 אלף אנשים שמתקשים בשפה העברית יישארו ללא חדשות, ללא תרגום, וגם בחבילת הבסיס העתידית לא יהיה שום מקום שיוכלו לראות בו חדשות בשפה המובנת להם, על אף שהם זכאים לכך כמו כל הציבור.

רוברט אילטוב: אני מבקש להסביר במספר משפטים איך התרגום הזה עבד כי לא כל ישראלי ראה ושמע את התרגום.

רוברט אילטוב: אתה בביתך בוודאי לא שמעת את התרגום הזה.

רוברט אילטוב: התרגום היה מגיע אוטומטית לכל בית שרכש חבילה של תוכניות מערוצים רוסיים מחברת "יס" או מחברת "הוט".

רוברט אילטוב: כל הלקוחות שהיו מוגדרים כרוכשי חבילות ערוצים רוסיים קיבלו אוטומטית את התרגום סימולטנית.

רוברט אילטוב: לי אישית, לדוגמה, זה דווקא הפריע מאוד בביתי כי אני אוהב לשמוע את החדשות בעברית.

גלעד ארדן: אם הפריע אתה יכול לבטל את זה, אתה לא חייב לשמוע את התרגום.

אפי דלמוני: אתה יכול לבטל את התרגום.

רוברט אילטוב: אשתי נמצא בבית וכנראה לא הצליחה.

רוברט אילטוב: כל הנושא היה בטיפול של אשתי, כי כל הבית בטיפול של אשתי, מה גם שאני לא צופה הרבה בערוץ 10 ולכן זה לא רלוונטי.

רוברט אילטוב: חשוב להדגיש שהציבור שמשתמש בשירותי התרגום הסימולטני מורכב מאנשים קשי-יום.

רוברט אילטוב: בדרך כלל גילם מעל 50-55 וחלק גדול מהם התקשה לרכוש חבילות בסיס מחברות "יס" ו"הוט".

רוברט אילטוב: המקום היחיד שנתן להם שירות בשפה הרוסית והיה עבורם מקור לקבלת מידע אמור להיסגר בעוד ימים מועטים, ב-16 בפברואר, ולא יהיה יותר מקור מידע לאותה קבוצת אוכלוסייה.

רוברט אילטוב: לכן ביקשתי להעלות את הנושא הזה בוועדה.

רוברט אילטוב: כוועדה שמטפלת בנושא הצרכני אני סבור שאנו חייבים להתייחס לנושא הזה ואולי לבקש מערוץ 10, שהוא ערוץ פרטי כמובן, אבל כמדומני ההוצאה לא כל-כך גבוהה ומשמעותית, להשאיר את התרגום לשפה הרוסית.

רוברט אילטוב: חבל שאתם כחברת תקשורת ציבורית גדולה תעשו טעות ותורידו את התרגום הסימולטני לרוסית.

רוברט אילטוב: אני מודה לכם.

גלעד ארדן: כמה עולה החבילה הזאת?

גלעד ארדן: אמרת שאת שירותי התרגום הסימולטני לרוסית מקבל מי שרוכש חבילה מסוימת של ערוצים ברוסית.

רוברט אילטוב: נדמה לי שזה תוספת של מספר עשרות שקלים לחבילת הבסיס.

רוברט אילטוב: עבור התרגום עצמו לא שילמו.

לאה ורון: התרגום היה חלק מן החבילה?

אפי דלמוני: אני סמנכ"ל טכנולוגיה בערוץ 10.

אפי דלמוני: התרגום ניתן אך ורק בחבילות הדיגיטליות כי רק שם אפשר לספק אותו.

אפי דלמוני: הוא ניתן בחינם בחבילת הבסיס הדיגיטלית של הכבלים והלוויין.

אפי דלמוני: ניתן להפעיל אותו ולכבות אותו על-ידי בחירת שפת פס הקול בממיר.

אפי דלמוני: שפת ברירת המחדל היא עברית וכדי לעבור לרוסית היה צריך להיכנס לממיר ולשנות את ברירת המחדל לרוסית.

אפי דלמוני: דוברי רוסית שבחרו בזמן התקנת הממיר בשפת ברירת מחדל רוסית קיבלו את זה באופן מובנה.

אבשלום וילן: את כל שידורי ערוץ 10 ניתן לקבל בדיבוב ברוסית?

אפי דלמוני: לא, משעה 17:00 ועד 23:00.

אפי דלמוני: בזמן אמת יושבים מדובבים – אחד מהם נמצא אתנו כאן – ומדובבים את הטקסט לרוסית.

אבשלום וילן: יש כתוביות ברוסית בערוצים האחרים, בערוץ 2 או בערוץ 1?

אפי דלמוני: יש כתוביות לרוסית כחלק מן המחויבות שלנו.

אפי דלמוני: 5% או 7% מן התוכן, אינני זוכר את השיעור המדויק, אמור להיות משודר עם כתוביות לרוסית.

אבשלום וילן: ומה עם החדשות בין השעות 20:00-21:00?

אפי דלמוני: בהן אין כתוביות לרוסית.

גלעד ארדן: נוכל בוודאי למצוא את הכתוביות ברוסית בתוכניות שמשודרות בין 9-10 בבוקר ובין 2-3 בצהרים.

אבשלום וילן: יש כאן מישהו ממועצת הרשות השנייה לטלוויזיה ורדיו?

אביטל בן חמו: יש מחויבות רגולטורית ל-5% בפריסה שבועית.

אביטל בן חמו: כלומר הבדיקה היא שבועית.

אבשלום וילן: תלוי כיצד מתפרסים 5%.

אבשלום וילן: אומר יושב-ראש הוועדה בצדק, שאם יש כתוביות בתוכניות בין 9-10 בבוקר זה לא יעזור.

אביטל בן חמו: אנחנו לא יכולים לכפות עליהם באיזו שעה להוסיף כתוביות ברוסית.

אביטל בן חמו: יש מחויבות ספציפית ל"פריים" או לחדשות.

גלעד ארדן: המחויבות באה מכוח מה?

אביטל בן חמו: מכוח כללי שידורי הטלוויזיה וכללי הזיכיון.

גלעד ארדן: מי כותב את הכללים הללו?

אביטל בן חמו: אנחנו.

גלעד ארדן: אז אתם יכולים לכתוב באילו שעות יידרשו להוסיף כתוביות.

אביטל בן חמו: ברור.

אביטל בן חמו: בכללי תוכניות הטלוויזיה כתוב "ובלבד שבמכסה הזאת בשפה הרוסית יהיו תוכניות בענייני היום".

לאה ורון: תוכלי לקרוא בדיוק את כל מה שקובע הסעיף?

אביטל בן חמו: מדובר על כלל 7(ג) לכללי הרשות השנייה לטלוויזיה ורדיו.

גלעד ארדן: כללי הרשות השנייה מאושרים על-ידי מועצת הרשות?

אביטל בן חמו: כן, ובידיעת הוועדה.

אביטל בן חמו: כלל 7(ג) קובע כדלקמן: "לעניין התוכניות בשפה הערבית ובשפה הרוסית יחולו הוראות אלה: בעל זיכיון ישדר תוכניות מגוונות ...

אביטל בן חמו: המדברות בשפה הערבית או הרוסית, או המתורגמות לערבית או רוסית רהוטה באמצעות כתוביות תרגום או דיבוב בהיקף שלא יפחת מ-5% מכלל זמן השידור שלו בפריסה השבועית בשפה הערבית, ובהיקף שלא יפחת מ-7% מכלל זמן השידור שלו בפריסה השבועית בשפה הרוסית, ובלבד שבמכסה זו בשפה הרוסית יהיו תוכניות בענייני היום שאינן בשידור חי".

אביטל בן חמו: מעבר לזה יש מחויבויות מכוח חוק החרשים, גם שם נקבעה חובה לשים כתוביות ואף הן צריכות להיות גם בעברית וגם ברוסית.

אביטל בן חמו: זה אמנם נועד לאוכלוסייה אחרת, אך יכול לשרת כמובן גם את אוכלוסיית דוברי הרוסית והערבית.

אביטל בן חמו: אני מבקשת להבהיר שהתרגום לרוסית שערוץ 10 נתן עד כה היה שירות וולונטרי.

רוברט אילטוב: לכן אמרתי שאנחנו מבינים שערוץ 10 הוא גוף פרטי.

אביטל בן חמו: חשוב להבהיר שזה לא שירות רגולטורי שאפשר לכפות.

רוברט אילטוב: אבל הם נותנים שירות לציבור רחב.

רוברט אילטוב: דווקא היום, כאשר הוחלט להוריד את ערוץ 9 מן החבילה הדיגיטלית, הם היו צריכים להרחיב את שירות התרגום הסימולטני.

גלעד ארדן: עוד לא הוחלט להוריד את ערוץ 9 מן החבילה הדיגיטלית.

רוברט אילטוב: הוחלט להוריד את ההסתייגות של חבר הכנסת אילטוב בנושא.

אפי דלמוני: אני חייב לתקן.

אפי דלמוני: ההחלטה להוריד את הדיבוב לרוסית נתקבלה לפני שהתקיימו כאן דיונים על ה-DDT.

רוברט אילטוב: אבל העובדה הזאת היתה ידועה גם לפני כן.

אבשלום וילן: אתם אמנם ערוץ פרטי, אבל יש לכם פרטנסיות (יומרות).

אבשלום וילן: הבעלים, מר יוסי מימן, שהוועדה ביקרה בקדנציה הקודמת, הסביר לנו שיש לו vision לא רק להרוויח כסף.

אבשלום וילן: הוא לא בא סתם לטלוויזיה, הרי יכול היה לעשות דברים אחרים והוא גם עושה דברים אחרים, אלא היה לו בכל אופן איזשהו vision של מעורבות.

אבשלום וילן: בהנחה שזה לא עניין יקר יותר מדי, למה בעצם לא תמשיכו לתת את זה כשירות לציבור דובר הרוסית למשך עוד שנה-שנתיים-שלוש?

אפי דלמוני: התחלנו בזה לפני כשנתיים, אם אני לא טועה, כניסוי.

אפי דלמוני: בחודשים האחרונים אנחנו נדרשים לעמוד בהוראות החוק ולשים כתוביות לכבדי שמיעה.

אפי דלמוני: המערך שמשמש אותנו כרגע לדיבוב לרוסית מוסב כעת במהירות לצורך מערכת התמלול בזמן אמיתי של מהדורות החדשות לכבדי שמיעה.

אפי דלמוני: האמצעי הזה נדרש כרגע לצורך התרגום לכבדי שמיעה.

אבשלום וילן: ואם יש כבד שמיעה שהוא דובר רוסית?

גלעד ארדן: הוא אומר שעצם זה שהרשות פתאום דורשת מהם לקיים מה שהם חייבים לקיים גורם להם לבטל שירותים שהם נותנים בהתנדבות.

אפי דלמוני: לא כך אמרתי.

רוברט אילטוב: זאת המשמעות של דבריך.

אפי דלמוני: אנו נמצאים כעת במהלך של הטמעת כתוביות לכבדי שמיעה.

אפי דלמוני: האמצעי שמשמש כרגע את הדיבוב לרוסית מוסב בצורה מהירה לכתוביות לכבדי שמיעה כדי שנוכל לעמוד בדרישות החוק.

אבשלום וילן: ערוץ 1 שם כתוביות ברוסית?

אבשלום וילן: ערוץ 2 שם כתוביות ברוסית?

אפי דלמוני: ערוץ 2 שם כתוביות ברוסית.

אפי דלמוני: יש לו מחויבות זהה לשלנו.

גלעד ארדן: עו"ד בן חמו הסבירה שערוץ 2 וערוץ 10 חייבים ב-7% מהיקף השידורים השבועי שלהם לשים כתוביות ברוסית.

גלעד ארדן: רק דבר אחד לא עשו, ולדעתי זאת צריכה להיות החלטת הוועדה - - -

אביטל בן חמו: "רשת" חייבת 7%, "קשת" 7% ו"ישראל 10" 7%.

אבשלום וילן: וחברת החדשות?

אביטל בן חמו: גם על חברת החדשות מוטלת מחויבות.

אביטל בן חמו: אני מצטערת, הזיכיון שלה לא אתי כאן.

אבשלום וילן: אם בתוכניות כמו "השרדות" לא ישימו כתוביות זה לא כל-כך אכפת לי, אבל בדברים האלמנטריים צריכות להיות כתוביות כי אנשים רוצים לקבל מידע.

רוברט אילטוב: איך קובעים בחדשות מה 7% החשובים יותר?

גלעד ארדן: אקרא לכם שוב את כלל 7(ג) לכללי הרשות השנייה: "בעל זיכיון ...

גלעד ארדן: או המתורגמות לערבית או רוסית רהוטה באמצעות כתוביות תרגום או דיבוב בהיקף שלא יפחת מ-5% מכלל זמן השידור שלו בפריסה השבועית בשפה הערבית, ובהיקף שלא יפחת מ-7% מכלל זמן השידור שלו בפריסה השבועית בשפה הרוסית, ובלבד שבמכסה זו בשפה הרוסית יהיו תוכניות בענייני היום שאינן בשידור חי".

גלעד ארדן: כלומר זה לא כולל דווקא חדשות.

אביטל בן חמו: הכללים שאתה קורא חלים על בעל זיכיון, כלומר "קשת", "רשת" או "ישראל 10".

אביטל בן חמו: חברת החדשות של ערוץ 2 היא מעין מיקס מורכב.

אביטל בן חמו: יש לה זיכיון ובו מוסדר נושא הכתוביות לאוכלוסייה דוברת הרוסית והערבית.

אביטל בן חמו: אני מצטערת, הזיכיון שלהם לא אתי כאן.

אבשלום וילן: הכלל הזה מתייחס לתוכניות שאינן בשידור חי.

גלעד ארדן: הכתוביות לא מופיעות בתוכנית בכל מקרה, אלא אפשר ללחוץ על language בממיר ולבקש כתוביות.

גלעד ארדן: נכון?

אפי דלמוני: הכתוביות ברוסית, שכלולות ב-7%, מופיעות בכל מקרה.

אפי דלמוני: אם תצפה בחלק מתוכניות ערוץ 10 תראה שורה בעברית ושורה ברוסית.

גלעד ארדן: אי אפשר להתאים את הטכנולוגיה כך שהכתוביות יופיעו רק על-פי בקשה?

אפי דלמוני: הטכנולוגיה שמוטמעת עכשיו על-פי דרישה, יש בה בעיה מבחינת מדידת הרייטינג.

אפי דלמוני: מערכת מדידת הרייטינג לא מותאמת למדידה של הפעלת כתוביות סמויות.

אפי דלמוני: כאשר מישהו מפעיל בביתו כתוביות סמויות – זה לא נמדד.

אפי דלמוני: זה עניין אחר.

אפי דלמוני: כרגע כל הנושא הזה נמצא בטיפול.

אבשלום וילן: אדוני היושב-ראש, אני נאלץ לעזוב עכשיו לוועדת החינוך, שם יתנהל דיון על הצעת חוק שלי, אבל באתי לדיון הזה כי אני חושב שיש דברים שהם שירות לקהילה וחבל שלא מקיימים אותם.

אבשלום וילן: ראיתי דווקא ביחס אוהד את מה שהציג מר יוסי מימן לפני שנתיים בוועדה ושמחתי על מה שאתם עושים.

אבשלום וילן: אם היתה רק בעיה טכנית הייתי עוד איכשהו מקבל את ההסברים, אבל נראה לי שיש כאן ניסיון לברוח מהתחייבות שלקחתם על עצמכם.

אבשלום וילן: אין לי אלא לומר, אל"ף, חבל, ובי"ת, לפנות אליכם מטעם הוועדה בבקשה להמשיך לתת את השירות עוד שנה.

אבשלום וילן: אם לא – בסדר, רשמנו את הדברים לפנינו, זה זכותכם המלאה, אתם חברה מסחרית לכל דבר, אבל קחו בחשבון שאתם מגיעים לכאן לא מעט ולוועדת הכלכלה יש רגישות לנושאים הללו, ואין לכך שום קשר למה שהוחלט כאן על הערוץ הדיגיטלי.

אבשלום וילן: הייתי חבר בוועדה הזאת בכנסת הקודמת ובזאת שלפניה ואני זוכר מקרים שהגעתם לכאן כאשר לא עמדתם בתנאי הרישיון.

אבשלום וילן: כל גופי התקשורת התייצבו אז בוועדה כדי לבקש שלא לתת לכם, אולם הוועדה הזאת הלכה לקראתכם ושינתה את התקנות, למרות שהייתם אמורים לעמוד בכללים ולא עמדתם בהם.

אבשלום וילן: אני מבקש שתגיד לבעלים שלך שכאשר היה צריך לעזור לכם עזרנו לטובת הערוץ.

אבשלום וילן: אני סבור שהוועדה צריכה בסיכום הדיון לפנות לבעלי ערוץ 10 בבקשה שהערוץ ימשיך לספק את השירות הזה.

אבשלום וילן: במונחים כספיים העלות בטלה בשישים לעומת ההטבות שאנו כוועדה אפשרנו לכם.

גלעד ארדן: מה העלות של הדיבוב הזה?

אפי דלמוני: כ-150,000 שקלים בחודש.

גלעד ארדן: כמה אנשים עובדים בזה?

צבי זילבר: אנחנו 5 אנשים, שמקבלים 40 שקלים לשעת עבודה.

אבשלום וילן: עלות המעביד עבור מתרגם לא עולה על 6,000 שקל בחודש.

אפי דלמוני: אנחנו לא מעסיקים אותם, אלא הם מועסקים על-ידי חברה.

אבשלום וילן: חברת כוח-אדם?

אבשלום וילן: זה הוספת חטא על פשע.

אפי דלמוני: לא חברת כוח-אדם, אלא חברה שמתמחה בתחום הזה.

אבשלום וילן: העלות למעביד בהעסקת 5 מתרגמים לא עולה על 30-40 אלף שקלים בחודש.

אבשלום וילן: איך הגעת ל-150 אלף שקל?

אפי דלמוני: יש עלויות לטכנולוגיה, להרבה תשתית, לתחזוקה של התשתית, לתמסורת של השידורים ל"יס" ו"הוט", להעברה של השידורים.

אבשלום וילן: זאת הוצאה קבועה.

אבשלום וילן: אם לא תעשה את זה, תעשה דברים אחרים איתם.

אפי דלמוני: לא.

אפי דלמוני: אם לא אעשה את זה, לא אעשה את זה.

אבשלום וילן: אני מדבר כעת על התשואה השולית.

אפי דלמוני: כרגע השיקול איננו כלכלי, אלא זה האמצעי שנדרש לצורך הפקת כתוביות לכבדי שמיעה במהירות הגבוהה ביותר האפשרית.

אפי דלמוני: אני בטוח שכאשר נסיים להטמיע את הכתוביות לכבדי שמיעה נשקול פעם נוספת הוספה של דיבוב לרוסית.

רוברט אילטוב: תמיד יש מישהו שבגללו העולים נפגעים.

אבשלום וילן: אני מציע לפנות אליהם ולהבהיר מה עשינו בעבר למען ערוץ 10.

גלעד ארדן: אני מבקש לסכם את הדיון.

גלעד ארדן: הוועדה ראתה בחיוב את השירות שניתן בעבר בערוץ 10 לציבור דוברי הרוסית, ובמסגרתו ניתן היה לקבל דיבוב לרוסית של חלק מתוכניות הערוץ.

גלעד ארדן: הואיל וועדת הכלכלה, לפנים משורת הדין, שינתה בעבר מספר פעמים את דרישות המדינה מערוץ 10, ואף תיקנה לשם כך תיקוני חקיקה, הוועדה מבקשת מערוץ 10 להמשיך ולספק את שידורי התרגום הסימולטני ברוסית לחלק מן התוכניות המשודרות בערוץ.

גלעד ארדן: לפיכך הוועדה פונה להנהלת ערוץ 10 בבקשה לשקול מחדש את ההחלטה.

גלעד ארדן: תודה רבה.

גלעד ארדן: הישיבה נעולה.